b'\n_START_ARTICLE_\nTuatha D\xc3\xa9 Danann\n_START_PARAGRAPH_\nTuatha D\xc3\xa9 Danann\xe2\x80\x8e (vanligvis oversatt som gudinnen Danus folk), ogs\xc3\xa5 kjent ved det eldre navnet Tuath D\xc3\xa9 (\xc2\xabgudenes folk/stamme\xc2\xbb), var et mytisk, overnaturlig folk i irsk mytologi som har blitt beskrevet som selve \xc2\xabprototypen p\xc3\xa5 de underjordiske, eller selve alvefolket.\xc2\xbb Det er antatt \xc3\xa5 representere hovedgudene i det f\xc3\xb8rkristne irsk-g\xc3\xa6liske Irland. Tuath D\xc3\xa9 ble til sist Aos S\xc3\xad, en irsk betegnelse for feer og alver, i senere folkeminne._NEWLINE_Tuatha D\xc3\xa9 antas \xc3\xa5 bo i underverden, men samhandler med mennesker og den menneskelige verden. Deres tradisjonelle rivaler er fomoirere, som synes \xc3\xa5 representere en skadelige eller destruktiv naturmakt. Hvert medlem av Tuatha D\xc3\xa9 har blitt assosiert med et s\xc3\xa6rskilt vesentrekk av livet eller naturen, men mange av dem synes \xc3\xa5 ha flere en assosiasjon eller tilknytning. Mange har ogs\xc3\xa5 tilnavn, en del av disse representerer forskjellige aspekter av guddommen og andre synes \xc3\xa5 v\xc3\xa6re regionale navn eller tilnavn._NEWLINE_Mye av irsk mytologi ble nedskrevet av kristne munker som modifiserte og endret innholdet til en viss grad. De framstilte ofte Tuath D\xc3\xa9 som konger, dronninger og helter fra en fjern fortid som ikke var guder, men som hadde overmenneskelige krefter eller som senere ble kreditert med dem. I andre tider ble mytene forklart som falne engler som var verken gode eller onde. Imidlertid var det en del skribenter i middelalderen som anerkjente at de en gang var guder. Et dikt i Leinsterboken lister opp mange av dem, men ender med \xc2\xabSkj\xc3\xb8nt [forfatteren] oppteller dem, han tilber dem ikke.\xc2\xbb Navnet Dagda er forklart som \xc3\xa5 bety \xc2\xabden gode gud\xc2\xbb; Brigid er kalt for \xc2\xaben gudinne dyrket av poeter\xc2\xbb; mens Goibniu, Credne og Luchta er referert til som Tr\xc3\xad D\xc3\xa9 D\xc3\xa1na (\xc2\xabh\xc3\xa5ndverkets tre guder\xc2\xbb), Figurer som Lugh, Morr\xc3\xadgan, \xc3\x93engus og Manann\xc3\xa1n mac Lir opptrer i fortellinger plassert i \xc3\xa5rhundrer fra hverandre, og viser s\xc3\xa5ledes alle tegnene p\xc3\xa5 ud\xc3\xb8delighet. De har ogs\xc3\xa5 paralleller i gudeverden til andre keltiske folk: eksempelvis er Nuada beslektet med den britiske guden Nodens; Lugh er beslektet med den pankeltiske guden Lugus; Brigit med Brigantia; Tuireann med Taranis; Ogma med Ogmios; og Badb med Catubodua.\n_START_SECTION_\nNavnet\n_START_PARAGRAPH_\nOversettelsen av Tuatha D\xc3\xa9 Danann som \xc2\xabfolket til gudinnen Danu\xc2\xbb er n\xc3\xb8dvendigvis upresist. Gammelirske tuath (flertall tuatha) betyr \xc2\xabfolk, stamme, nasjon\xc2\xbb; og d\xc3\xa9 er genitivform av d\xc3\xada, \xc2\xabgud, guder, gudinne\xc2\xbb, eller mer bredt \xc2\xabovernaturlig vesen, objekt for dyrkelse\xc2\xbb I de eldste tekstene er det mytiske folket referert til som Tuath D\xc3\xa9 (flertall Tuatha D\xc3\xa9). Imidlertid benyttet de irske munkene ogs\xc3\xa5 \xc3\xa5 benytte begrepet Tuath D\xc3\xa9 for \xc3\xa5 referere til israelitter i betydningen "Guds folk". Tilsynelatende for \xc3\xa5 unng\xc3\xa5 forvirring med israelitter, begynte skribentene \xc3\xa5 referere til det mytiske folket som Tuath D\xc3\xa9 Danann (flertall Tuatha D\xc3\xa9 Danann)._NEWLINE_Danann er generelt antatt \xc3\xa5 v\xc3\xa6re et genitiv av et hunkj\xc3\xb8nnsnavn, for hvor nominativ kasus ikke er dokumentert. Det har blitt rekonstruert som Danu for hvor Anu (genitiv Anann) kan v\xc3\xa6re en alternativ form. Anu er kalt for \xc2\xabmor til de irske guder\xc2\xbb av Cormac mac Cuilenn\xc3\xa1in (d\xc3\xb8d 908). Det kan v\xc3\xa6re knyttet til den walisiske mytiske figuren D\xc3\xb4n. Hinduistisk mytologi har ogs\xc3\xa5 en gudinne ved navn Danu, som muligens er en indoeuropeisk parallell. Imidlertid er denne rekonstruksjonen ikke universelt akseptert. Det har ogs\xc3\xa5 blitt foresl\xc3\xa5tt at Danann er en sammensmelting av d\xc3\xa1n (\xc2\xabdyktighet, evne/h\xc3\xa5ndverk\xc2\xbb) og gudinnenavnet Anann. Navnet er ogs\xc3\xa5 funnet som Donann og Domnann, hvilket kan peke mot en opprinnelse som urkeltisk *don i betydningen \xc2\xabjord\xc2\xbb, sammelignbart med gammelirske doman, \xc2\xabjord\xc2\xbb. Det kan v\xc3\xa6re en forbindelse med det mytiske Fir Domnann, et mytisk irsk folk, og kanskje ogs\xc3\xa5 den britonske stammen dumnonene (latin: dumnonii) i dagens Devon og Cornwall.\n_START_SECTION_\nLegendarisk historie\n_START_PARAGRAPH_\nIrsk mytologi har flere historier om folk som kommer utenfra og bosetter seg p\xc3\xa5 \xc3\xb8ya Irland i form av b\xc3\xb8lger av invasjoner. Det fortelles lite om deres historie f\xc3\xb8r de kom til Irland. Tuatha D\xc3\xa9 Danann nedstammet fra Nemed, en mytisk figur som har et navn som betyr \xc2\xabhellig\xc2\xbb p\xc3\xa5 gammelirsk. Det som nevnes er at de kom fra fire byer nord for Irland: Falias, Gorias, Murias og Finias. Der hadde de tilegnet seg okkulte kunnskaper. I henhold til Lebor Gab\xc3\xa1la \xc3\x89renn kom de til Irland \xc2\xabp\xc3\xa5 m\xc3\xb8rke skyer\xc2\xbb og \xc2\xablandet p\xc3\xa5 fjellene til Conmaicne Rein (en forening av stammer) i Connachta (vest p\xc3\xa5 Irland); og det brakte med seg et m\xc3\xb8rke over solen for tre dager og tre netter.\xc2\xbb I henhold til en senere og rasjonaliserende versjon av denne fortellingen kom de i skip til kysten av landet til Conmaicne Mara (dagens Connemara). De brente sine skip slik at de ikke skulle bli fristet til \xc3\xa5 vende hjem; og r\xc3\xb8yken og t\xc3\xa5ken som kom fra de brennende skipene fylte landet og luften rundt. Derfor ble det oppfattet som om de kom p\xc3\xa5 skyer av skodde._NEWLINE_Ledet av sin konge Nuada, kjempet de det f\xc3\xb8rste slaget ved Mag Tuired hvor de beseiret og fordrev de innf\xc3\xb8dte Fir Bolg. I slaget mistet Nuada en arm til deres kjempe Sreng. Ettersom Nuada ikke lenger var \xc2\xabplettfri\xc2\xbb kunne han ikke lenger fortsette som konge og ble erstattet av den halvt-fomoriske Bres som ble en tyrann. Legen Dian Cecht erstattet Nuadas arm med en av s\xc3\xb8lv og han ble da gjeninnsatt som konge. Imidlertid var Dian Cechts s\xc3\xb8nn Miach misforn\xc3\xb8yd med ordningen og han uttalte en ford\xc3\xb8mmelse, \xc2\xabault fri halt d\xc3\xad \xe2\x81\x8a f\xc3\xa9ith fri f\xc3\xa9th\xc2\xbb (\xc2\xabfuget til fuge av det og festet fast\xc2\xbb). Det f\xc3\xb8rte til at kj\xc3\xb8ttet vokste over protesen av s\xc3\xb8lv i l\xc3\xb8pet av ni dager og netter. I et utbrudd av sjalu raseri drepte Dian Cecht sin egen s\xc3\xb8nn. P\xc3\xa5 grunn av Nuadas gjeninnsetting som leder klagde Bres til sin familie og far, Elatha, som sendte ham st\xc3\xb8tte fra Balor, konge av fomoriere._NEWLINE_I det andre slaget ved Mag Tuired nedkjempet de fomoriefolket, en stamme demoner eller troll. Nuada ble drept av den fomoriske kongen Balors giftige \xc3\xb8ye, men Balor ble selv drept av Lugh, kjempen til Tuatha D\xc3\xa9, som da tok over som konge._NEWLINE_Et tredje slag ble utkjempet mot en p\xc3\xa5f\xc3\xb8lgende invasjonsb\xc3\xb8lge, milesiere fra nordvest fra Den iberiske halv\xc3\xb8y (dagens Galicia (Spania) og nordlige Portugal), etterkommere av M\xc3\xadl Esp\xc3\xa1ine (som er antatt \xc3\xa5 representere goideliske keltere). Milesiere m\xc3\xb8tte tre gudinner fra Tuatha D\xc3\xa9 Danann, \xc3\x89riu, Banba og Fodla, og disse ba om at den gr\xc3\xb8nne \xc3\xb8ya skulle bli navngitt etter dem; \xc3\x89riu er s\xc3\xa5ledes det mytiske opprinnelsen til den moderne navnet til Irland, \xc3\x89ire, og Banba og Fodla blir fortsatt tidvis brukt som poetiske navn p\xc3\xa5 \xc3\xb8ya._NEWLINE_Gudinnenes tre ektemenn, Mac Cuill, Mac Cecht og Mac Gr\xc3\xa9ine, som var konger av Tuatha D\xc3\xa9 Danann, ba om en fredsavtale p\xc3\xa5 tre dager, og hvor milesierne l\xc3\xa5 ved anker ni b\xc3\xb8lgedistanse fra kysten. Milesierne gikk med p\xc3\xa5 det, men Tuatha D\xc3\xa9 Danann manet fram en magisk storm i et fors\xc3\xb8k p\xc3\xa5 \xc3\xa5 drive skipene vekk. Milesiernes poet Amergin fikk sj\xc3\xb8en til \xc3\xa5 legge seg med sine vers, deretter gikk hans folk i land og beseiret Tuatha D\xc3\xa9 Danann ved Tailtiu. Da Amergin ble tilkalt for dele inn landet mellom Tuatha D\xc3\xa9 Danan og hans eget folk, tildelte han dyktig den delen over bakken til milesierne og den delen som l\xc3\xa5 under bakken til Tuatha D\xc3\xa9 Danann. Tuatha D\xc3\xa9 Danann ble ledet ned i bakken i Sidhe-gravhaugene av Dagda.'